《同润臣仲穆至极乐寺看海棠因游万寿寺而归》
清代·朱琦

道人爱花如游蜂，荒杀罗绮纷为丛。国花堂中罗众艳，春寒睡起妖更慵。

绮窗新拓蔽修竹，野桃一枝出小红。美人对此颇却立，妖娆自惜颜色丰。

欢情易减雨气少，一半狼藉随东风。我老厌逐少年伴，钿车疾走声不通。

万寿寺前有老柏，状若苍栝蟠千龙。树根怪石作人立，碑亭暗淡阴气浓。

始知时艳易为悦，参天爱此冰雪容。佛阁花雨正繁会，金钱布地敲疏钟。

衣香粉黛杂士女，双蝶飞近西复东。日晡驱马各归去，诗客一笑豁幽悰。

呵壁书此当游记，买醉更问邻家翁。

作者简介：（?—1861）广西桂林人。字伯韩，一字濂甫。道光十五年进士。为御史时数上疏论时务，以抗直闻。家居办团练以抗太平军。后以道员总团练局，助守杭州，城破死。文宗桐城派，有《怡志堂诗文集》。